
AVIZ
asupra propunerii legislative privind completarea anexei 1 din Legea nr. 571/2003 privind Codul Fiscal
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind completarea anexei 1din Legea nr. 571/2003 privind Codul Fiscal trimisă cu adresa nr. PL.x 441 din 23 iunie 2008 şi înregistrată sub nr. 31/680 din 24.06.2008.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 2 din Regulamentul Camerei Deputaţilor, republicat.


Senatul a respins  iniţiativa legislativă în şedinţa din 17 iunie 2008.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut iniţiativa legislativă în şedinţa din  23 septembrie 2008.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ cu nr. 271 din 10.03.2008 precum şi punctul de vedere al Guvernului, transmis cu adresa nr. 1225 din 27.05.2008 în care precizează că nu susţine adoptarea prezentei iniţiative legislative.
  

În urma dezbaterilor, membrii Comisiei au constatat că până în prezent nu s-a stabilit un nivel scăzut al accizei la motorina folosită în agricultură întrucât pentru anul 2007 s-a acordat sprijin financiar pentru producătorii agricoli, intenţia fiind de continuare a practicării sistemului privind acordarea unei subvenţii producătorilor agricoli asupra preţului de achizie a motorinei, ceea ce face imposibilă constituirea unei cote reduse de accizare pentru acest produs.

Având în vedere cele constatate, membrii Comisiei au hotărât, în unanimitate, avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor organice.

